Verkeersbeampte vas oor omkoperyArgieffoto ŉ 33-jarige verkeersbeampte van Gauteng sal Kersfees agter tralies deurbring nadat hy in hegtenis geneem is in verband met omkopery. “Die verkeersinspekteur, wat in diens staan van die Gautengse provinsiale regering, is op die N12 deur die nasionale verkeers- antikorrupsie-eenheid in hegtenis geneem waar hy en sy drie kollegas ŉ spoedlokval gehad het,” het Simon Zwane, woordvoerder van die Padverkeersbestuurskorporasie (RTMC) gesê. “Die beampte het een van die beamptes van die antikorrupsie-eenheid voorgekeer en het na bewering omkoopgeld van R200 geëis. Hy sal Woensdag in die Springs-landdroshof verskyn,” het Zwane bygevoeg. Die RTMC het “oorlog verklaar” teen korrupsie onder verkeerswetstoepassers. “Korrupsie is een van die faktore wat bydra tot onbekwame bestuur en ŉ kultuur van wetteloosheid op Suid-Afrikaanse paaie,” het hy gesê.